താലൂക്ക് തലത്തില് വിലയിരുത്തി പ്ലസ്വണ് സീറ്റും കോഴ്സും അനുവദിക്കും: ശിവന്കുട്ടി തിരുവനന്തപുരം : പ്ലസ്വണ് സീറ്റുകള് സംബന്ധിച്ച് അനിശ്ചിതത്വം നിലനില്ക്കുന്ന സാഹചര്യത്തില് താലുക്ക് തലത്തില് പരിശോധിച്ച് ആവശ്യത്തിന് സീറ്റുകളും കോഴ്സുകളും അനുവദിക്കുമെന്ന് മന്ത്രി വി. ശിവന്കുട്ടി നിയമസഭയില് പ്രസ്താവിച്ചു. പ്രതിപക്ഷനേതാവ് വി.ഡി. സതീശന്റെ ഉപക്ഷേപത്തിന് മറുപടി നല്കുകയായിരുന്നു മന്ത്രി. മന്ത്രിയുടെ മറുപടിയില് തൃപ്തിവരാതെ ഇറങ്ങിപോകുന്നുവെന്ന് പ്രഖ്യാപിച്ചു പ്രതിപക്ഷനേതാവ് സംസാരിക്കാന് തുടങ്ങിയത് ഭരണപക്ഷം തടസപ്പെടുത്തിയത് സഭയില് വാക്കേറ്റത്തിനും വഴിവച്ചു. മന്ത്രി തുടര്ച്ചയായി ഒരേ മറുപടിയാണ് നല്കുന്നതെന്ന് ആരോപിച്ച് പ്രതിപക്ഷം സഭയില്നിന്ന, ഇറങ്ങിപോകുകയും ചെയ്തു. രണ്ടാം അലോട്ട്മെന്റ് കഴിഞ്ഞ് വിശദാംശങ്ങള് ലഭിക്കുന്ന 23നുശേഷം താലൂക്ക് തലത്തില് പരിശോധിച്ച് ആര്ക്കും അവസരം നിഷേധിക്കാത്തതരത്തില് സീറ്റുകളും കോഴ്സുകളും അനുവദിക്കുന്നത് പരിശോധിക്കുമെന്നാണ് പറഞ്ഞതെന്നു മന്ത്രി വി. ശിവന്കുട്ടി മറുപടി പറഞ്ഞു. പ്രതിപക്ഷം നേരത്തെ തീരുമാനിച്ച് ഉറപ്പിച്ചുവന്നതാണെന്നും കുട്ടികളുടെ പ്രവേശത്തിന് പകരം രാഷ്ട്രീയദുഷ്ടലാക്കാണ് പ്രതിപക്ഷം കാട്ടിയതെന്നും മന്ത്രി വ്യക്തമാക്കി. രണ്ടാംഘട്ട അലോട്ട്മെന്റ് കഴിഞ്ഞശേഷം 85,316 പേര്ക്കാണ് പ്രവേശനം നല്കാന് അവശേഷിക്കുന്നത്. 69,642 പേര്ക്കാണ് രണ്ടാംഘട്ട അലോട്ട്മെന്റില് ഹയര്സെക്കന്ഡറിയില് പ്രവേശനം നല്കിയത്. വി.എച്ച്.എസ്.സിയില് 14,554 പേര്ക്കും പ്രവേശനം നല്കി. സംസ്ഥാനത്തെ ഒരു യൂണിറ്റായി പരിഗണിക്കുമ്ബോള് 1,22,284 സീറ്റുകള് ബാക്കിയുണ്ട്. എന്നാല് എപ്ലസിന്റെ എണ്ണം ഇക്കുറി വര്ധിച്ചിട്ടുണ്ട്. അതുകൊണ്ടുതന്നെ വിദ്യാര്ത്ഥികള്ക്ക് ആഗ്രഹിച്ച കോഴ്സുകളും സ്കുളുകളും ലഭിക്കാത്ത സ്ഥിതിയുണ്ട്. ഇതിന്റെ പൂര്ണമായ വിവരങ്ങള് ഈ മാസം 23ന് ശേഷമേ ലഭിക്കുകയുള്ളു. എന്നാല് ഇപ്പോള് ജില്ലാതലത്തിലുള്ള കണക്കാണ് വകുപ്പിന്റെ പക്കലുള്ളത്. അത് താലൂക്ക് തലത്തില് പരിശോധിക്കാന് ആവശ്യപ്പെട്ടിട്ടുണ്ട്. ഏതൊക്കെ താലൂക്കുകളില് സീറ്റുകളും ഏതൊക്കെ കോഴ്സുകളും കുറവുണ്ടെന്നും പരിശോധിച്ച് വേണ്ടരീതിയില് അത് പരിഹരിക്കും. അര്ഹരായ ഒരു കുട്ടിയ്ക്കും പ്രവേശനം ലഭിക്കാത്ത സാഹചര്യം ഉണ്ടാകില്ല. എല്ലാ വിദ്യാര്ത്ഥികളുടെയും തുടര്പഠനത്തിന് അവസരമൊരുക്കാന് സര്ക്കാര് പ്രതിജ്ഞാബദ്ധമാണെന്നും മന്ത്രി വിശദീകരിച്ചു.